text: En sejr og to nederlag til de lokale håndboldhold
  26 november 2015 kl. 06.42
  Sønderjyske tabte til et af topholdene, mens KIF Kolding København slog et af de andre lokale hold, Ribe-Esbjerg HH. 
  Der var hele tre lokale håndboldhold i kamp onsdag aften. Sønderjyske spillede på udebane mod Bjerringbro/Silkeborg, mens KIF Kolding København på hjemmebanen i Brøndby slog det tredje lokalhold Ribe-Esbjerg HH.
  Sønderjyske, der ligger midt i tabellen, var allerede ved pausen bagud mod topholdet Bjerringbro/Silkeborg med fire mål, og de endte med at tabe med cifrene 26-20.
  KIF Kolding København var ligeledes foran med fire ved pausen – her blev kampen dog spændene til sidst, da Ribe-Esbjerg HH kom tættere på. Anden halvleg endte dog uafgjort, og derfor vandt KIF Kolding København kampen med 26-22.
  Kampene var de sidste i den første halvdel af sæsonen. Status er, at Ribe-Esbjerg ligger på en 13. plads ud af 14 mulige, Sønderjyske indtager ottendepladsen, mens KIF Kolding København indtager ligaens tredjeplads.
  